Účastník olympijských hierÚčastník olympijských hier

**Milan Jurčo** (\* 14. september 1957, Liptovský Mikuláš) je bývalý československý reprezentant v cyklistike a otec slovenského profesionálneho cyklistu  Mateja Jurča.  
  
Na majstrovstvách sveta v časovke družstiev na 100 km v roku 1983 získal spolu s tímovými kolegami striebornú medailu, čomu predchádzal zisk bronzu na tomto podujatí v roku 1981. V časovke jednotlivcov zdobí Milana Jurča štvornásobný titul majstra Československa.

Jeho športová kariéra bola ovplyvnená politickým režimom, ktorý neumožňoval jeho prestup do profesionálneho tímu v zahraničí. V roku 1984 Česko-Slovensko ako krajina sovietskeho bloku bojkotovala Letné olympijské hry v Los Angeles, kde bol Jurčo nominovaný na tímovú časovku družstiev, a tesne po jadrovej havárii v Černobyle v roku 1986 sa spolu s ďalšími reprezentantmi Československa zúčastnil Pretekov mieru.  
Po vyjadrení reprezentačného trénera Kamila Haťapku o jeho nepotrebnosti v reprezentácii ČSSR, zavŕšil Jurčo svoju amatérsku kariéru v Interi Bratislava a vo veku 29 rokov prestúpil k profesionálom do tímu Supermercati Brianzoli.

V roku 1987 sa spolu s Jiřím Škodom ako prví československí cyklisti zúčastnili etapových pretekov Giro d´Italia. Jurčo obsadil na záver trojtýždňového podujatia 3. miesto v individuálnej časovke za pretekármi Rocheom a Thurauom. Podujatie zavŕšil celkovým víťazstvom v súťaži špeciálnych rýchlostných prémii. V tom istom roku sa zároveň stal prvým československým resp. slovenským cyklistom, ktorý štartoval v roku 1987 na Tour de France. Na tomto podujatí dosiahol najvýraznejší osobný úspech o rok neskôr, v roku 1988, kedy v poslednej časovke jednotlivcov skončil na 3. mieste so stratou 1 sekundy na Romingera a 5 sekúnd na víťazného Martineza. Jurčovo pôsobenie na pretekoch Tour de France je zdokumentované aj v knihe príbehov slovenských cyklistov na najslávnejších pretekoch sveta Slováci na Tour.

Za významné úspechy v histórii považujeme i fakt, že sa umiestnil na dráhových majstrovstvách sveta profesionálov v bodovacích pretekoch vo Viedni (1987) na 7. mieste.

Po ukončení aktívnej športovej kariéry v roku 1991 sa začal venovať podnikaniu v oblasti predaja a servisu bicyklov. V roku 1996 založil pre mladých cyklistov športový klub Tatranské orly, v ktorom, okrem iných, pôsobili aj Peter Velits, Martin Velits, Patrik Kuril, Róbert Gavenda či Peter Matoš. V roku 2000 bol zvolený do funkcie prezidenta Slovenského zväzu cyklistiky, kde, okrem iného, v roku 2000 inicioval spolu s prezidentom Českého zväzu cyklistiky Mariánom Štetinom vznik spoločných majstrovstiev Slovenska resp. Česka v cestnej cyklistike.  
V roku 2015 sa zúčastnil charitatívneho podujatia DajDalovi v Liptovskom Hrádku.

Organizácia pretekov v horskej cyklistike
-----------------------------------------

V roku 1987 si Jurčo kúpil v Taliansku horský bicykel zn. Wilier-Triestina, ktorý skúšal v okolí Bratislavy a neskôr v Nízkych a Vysokých Tatrách. Podľa jeho slov išlo pravdepodobne o prvý horský bicykel na Slovensku.

Po skončení profesionálnej kariéry v roku 1991 Milan Jurčo v roku 1992 organizoval prvý seriál pretekov na horských bicykloch na Slovensku pod názvom Liptovský pohár, ktorý mal 3 súťažné kolá v Demänovej, Závažnej Porube a Dovalove. Následne v roku 1993 prvý Slovenský pohár, ktorý mal 4 súťažné kolá v Bratislave, Rožňave, Poprade, na Donovaloch a Majstrovstvá Slovenska v Liptovskom Jáne. V roku 1996 jeho firma patrila medzi prvých dvoch sponzorov pri vzniku podujatia Žiarsky duatlon.

Ocenenia
--------

1981
Česko PRAHA Majstrovstvá sveta, Časovka družstiev 100km, Bronzová medaila
Spojené kráľovstvo Prologue Milk Race 2.miesto
1982
Francúzsko Circuit des Ardennes,General Classification, 1.miesto
Luxembursko Tour de Luxembourg 4 Vianden-Diekirch 179km, 1.miesto
Francúzsko Circuit Cycliste de la Sarthe, General Classification, 2.miesto
Francúzsko Tour de l'Avenir 1 Divonne les Bains-Bourg en Bresse 156km , 2.miesto
1983
Nemecko Rheinland Pfalz Rundfahrt General Classification ,2.miesto
Francúzsko Tour de l'Avenir 10 ITT Lourdes-Tarbes, 3.miesto
1984
Nemecko Rheinland Pfalz Rundfahrt General Classification ,1.miesto
1985
Taliansko MONTELLO Majstrovstvá sveta, Časovka družstiev 100km, Strieborná medaila
1987
Francúzsko Tour de France Prologue West Berlin, 6,1 km ITT, 5.miesto
Francúzsko Tour de France 8 Troyes-Epinay-sous-Sénart 205,5 km, 18.miesto
Taliansko Giro d’Italia 22 Aosta, 32.00 km ITT, 3.miesto
1988
Francúzsko Tour de France 6 Liévin-Wasquehal, 52 km ITT, 7.miesto
Francúzsko Tour de France 17 Pau-Bordeaux, 210 km, 13.miesto
Francúzsko Tour de France 20 Clermont Ferrand-Chalon Sur Saone, 223 km, 20.miesto
Francúzsko Tour de France 21 Santenay-Santenay, 46 km ITT, 3.miesto
Francúzsko Tour de France 22 Nemours-Paris, 172,5 km ITT, 17.miesto

Referencie
----------

1. ↑  Ospravedlnenie československým športovcom pre Olympijské hry v Los Angeles 1984
2. ↑  Ako súdruhovia klamali ľudu o Černobyle
3. ↑  Komunistický bos otvoril Jurčovi dvere na Tour de France
4. ↑  MACEK, Tomáš. Příbehy Staré dámy. Sto ročníků Tour de France. Praha: Prostor, 2013. ISBN 978-80-7260-277-3
5. ↑  ZEMAN, Michal. Slováci na Tour. Ottovo nakladateľstvo, 2019. ISBN 978-80-7451-758-7
6. ↑  Zakladatelia športového klubu Tatranské orly
7. ↑  Novým cyklistickým šéfom Milan Jurčo
8. ↑   *Majstrovstvá Slovenska v cestnej cyklistike* [online]. [Cit. 2014-07-13]. Dostupné online. Archivované 2014-07-14 z originálu.
9. ↑   *Liptovský Hrádok, mesačník mesta, XXIV. ročník, 7/2015, s. 5, MK SR: EV 4099/10, ISSN 1338-9335* [online]. [Cit. 2015-07-09]. Dostupné online. Archivované 2015-07-10 z originálu.
10. ↑  História horskej cyklistiky na Slovensku

Iné projekty
------------

Commons
* Spolupracuj na Commons Commons ponúka multimediálne súbory na tému **Milan Jurčo**

Externé odkazy
--------------

* Rozhovor v denníku Pravda v roku 2022 pri 35. výročí od štartu prvého Slováka na Tour de France
* Videorozhovor o pretekoch Starej dámy, Tour de France v spravodajskej televízii TA3 v roku 2019 Archivované 2019-06-07 na Wayback Machine
* Rozhovor o Pretekoch mieru v denníku Pravda v roku 2018
* Rozhovor pri príležitosti svojich 60. narodenín v denníku Pravda v roku 2017
* Rozhovor o diskvalifikácii Petra Sagana počas 104. ročníka Tour de France pre spravodajstvo MY náš Mikuláš v roku 2017
* Rozhovor v denníku N počas 104. ročníka Tour de France v roku 2017
* Profil Milana Jurča na Cycling-Info.sk v roku 2015
* Rozhovor v denníku Šport po Majstrovstvách sveta v cestnej cyklistike vo Florencii v roku 2013
* Rozhovor v denníku Pravda pred štartom 100. ročníka Tour de France v roku 2013
* Športový klub Tatranské orly
* Zábava počas pretekov Tour de France 1988
* Profil Milana Jurča na CyclingWebsite.net[nefunkčný odkaz]